SKRIFTLIG FORESPØRGSEL P-2318/01

af Rodi Kratsa-Tsagaropoulou (PPE-DE) til Kommissionen

(23. juli 2001)

Om: Menneskehandel i EU, navnlig Grækenland

I den nylige rapport fra U.S. Department of State om menneskehandel henvises der til manglen på passende forskrifter og infrastrukturer til bekæmpelse af menneskehandelen i visse EU-lande og ansøgerlande.

Rapporten er især kritisk over for Grækenland, der beskrives som et land, der modtager kvinder fra Balkanlandene og landende i det tidligere Sovjetunionen, som bliver i Grækenland eller rejser videre til andre lande i Vesteuropa.

Grækenland er det eneste land i Den Europæiske Union, der i den ovennævnte rapport placeres i den værste kategori sammen med landene i den tredje verden.

Råder Kommissionen over undersøgelser og rapporter om dette konkrete spørgsmål med præcise og velfunderede vurderinger for hver enkelt medlemsstat?

Agter Kommissionen at tage konkrete initiativer til et samarbejde mellem Europol, Interpol og medlemsstaternes politimyndigheder med henblik på imødegåelse af dette problem?

Hvilke initiativer har Kommissionen til hensigt at udvikle til effektiv bekæmpelse af disse fænomener på baggrund af den særlig kritiske situation, der hersker i Grækenland, hvad angår de institutionelle rammer, forebyggelse, undertrykkelse og bekæmpelse af fænomenet?

Svar afgivet på Kommissionens vegne af Antonio Vitorino

(13. september 2001)

Det ærede medlem henviser til den nylige rapport fra U. S. Department of State om menneskehandel, der påpeger, at visse medlemsstater, herunder Grækenland, og visse ansøgerlande mangler passende forskrifter og infrastrukturer til bekæmpelse af menneskehandel. Kommissionen har taget rapporten ad notam.

Siden 1996 giver de løbende projekter under STOP-programmet oplysning om situationen vedrørende menneskehandel i medlemsstaterne. Disse projekter omfatter både forskningsarbejde og konferencer. Med vedtagelsen af STOP II-programmet den 28. juni 2001 er der åbnet mulighed for fortsat støtte til projekter om menneskehandel. Ifølge det europæiske forum for forebyggelse af organiseret kriminalitet, der blev indledt den 17. til 18. maj 2001 og omfatter en workshop om menneskehandel, skal problemet bekæmpes på grundlag af faktiske informationer. Denne workshop har bl.a. konkluderet, at der er behov for at øge forståelsen for dette fænomen, og at der desuden bør være forbindelse mellem de strukturer, der skal have til opgave at aflægge rapport om menneskehandel i de enkelte lande. I øvrigt udarbejder Europol hvert år en almindelig situationsrapport om menneskehandel i Den Europæiske Union.

I henhold til Europol-konventionen af 26. juli 1995 og en senere vedtaget fælles foranstaltning, der supplerer den i konventionen fastsatte definition af menneskehandel, er Europol allerede kompetent på dette område. Bekæmpelsen af menneskehandel er en af Europols højt prioriterede opgaver, og der er indgået en samarbejdsaftale med Interpol herom. Problemet er også blevet drøftet i den operationelle taskforce for Fællesskabets politichefer den 8.-9. marts 2001. Deltagerne opfordrede Europol til at organisere ekspertmøder, foretage vurderinger af risici og udarbejde data til analyseformål. Taskforcen støttede også udviklingen af specialiserede enheder og fælles kontrolenheder i samarbejde med Europol.

Med hensyn til de strafferetlige aspekter er der udsigt til, at Rådet vil vedtage en rammeforordning om tilnærmelse af retsforskrifterne om menneskehandel i straffelovgivningen og strafudmålingen. Kommissionen har til hensigt at fremsætte et lovforslag om midlertidige opholdstilladelser til ofre for menneskehandel, der er parat til at samarbejde med myndighederne mod deres udbyttere.

Støtten til ofrene for menneskehandel nødvendiggør en veldisciplineret indsats af alle deltagende parter, hvor de fleste aktioner gennemføres på nationalt og lokalt plan. Fællesskabet kan bidrage hertil under EF-støtterammen og navnlig Den Europæiske Socialfond i overensstemmelse med de overordnede mål om bekæmpelse af udelukkelse fra arbejdsmarkedet og udvikling af menneskelige ressourcer. Flere fællesskabsprogrammer kan ligeledes støtte projekter til grænseoverskridende samarbejde på dette område som f.eks. STOP-programmet, Daphne, programmet om ligestilling af kvinder og mænd og EQUAL-initiativet.

Kommissionen samarbejder også på internationalt plan for at bekæmpe menneskehandel. Et vigtigt eksempel herpå er undertegnelsen, sammen med alle de øvrige medlemsstater, af FN's konvention om bekæmpelse af grænseoverskridende organiseret kriminalitet og tillægsprotokollen om menneskehandel i december 2000. I forbindelse med EU's eksterne forbindelser har Kommissionen endvidere støttet oplysningskampagner for at forhindre menneskehandelen i Ungarn, Bulgarien, Polen og Ukraine. Endvidere er der for øjeblikket ved at blive udarbejdet lignende programmer for Belarus, Moldava, Rusland og Ukraine.